
Република Србија

МИНИСТАРСТВО ПРИВРЕДЕ

расписује 

ЈАВНИ ПОЗИВ

за доделу бесповратних средстава у оквиру
ПРОГРАМА ФИНАНСИЈСКЕ ПОДРШКЕ ЗА ПРОИЗВОДЊУ ПРЕХРАМБЕНИХ ПРОИЗВОДА ОД 100% ДОМАЋЕ СИРОВИНЕ У 2026. ГОДИНИ „ДОМАЋИ КВАЛИТЕТ – ОД ДОМАЋЕ СИРОВИНЕ ДО ВРХУНСКОГ ПРОИЗВОДА“
Министарство привреде, у сарадњи са Фондом за развој Републике Србије, спроводи Програм финансијске подршке за производњу прехрамбених производа од 100% домаће сировине у 2026. години „Домаћи квалитет – од домаће сировине до врхунског производа“, полазећи од стратешког опредељења Републике Србије да јача домаћу производњу и подстиче развој прерађивачких капацитета како би се повећала употреба домаћих ресурса, ојачала домаћа производња и потрошачима понудили квалитетни домаћи производи. 
Овај програм представља конкретну меру подршке малим и микро привредним субјектима који домаћу сировину претварају у финалне производе више додате вредности, доприносе запошљавању и развоју локалних заједница.
Укупно расположива бесповратна средства за реализацију Програма износе 70.000.000,00 динара.
Циљеви Програма усмерени су на: 
· јачање домаће прехрамбене индустрије,
· повећање додате вредности домаћих производа,
· подстицање предузетништва,
· допринос одрживом и уравнотеженом економском развоју.
Право учешћа имају:
· микро и мала правна лица и задруге регистроване најкасније до 31. децембра 2024. године;
· предузетници регистровани најкасније до 31. децембра 2024. године;
· новоосновани предузетници и микро и мала привредна друштва регистрована од 01. јануара 2024. године.
Средства су намењена за суфинансирање:
· нове или половне производне опреме (до пет година старости),
· доставних возила и транспортних средстава у функцији производње,
· трајних обртних средстава (до 20% инвестиције),
· адаптације и унапређења производног простора (до 700.000,00 динара),
· набавке рачунарске опреме и софтверских лиценци.
Привредни субјекти могу остварити бесповратна средства у износу до 40% вредности инвестиције, односно до 50% у јединицама локалне самоуправе сврстаним у трећу и четврту групу развијености, чиме се додатно подржавају мање развијена подручја и стварају услови за снажнији локални економски замах.
Преостали део инвестиције обезбеђује се из сопствених средстава или из кредита Фонда за развој.
Кредит Фонда одобраваће се под следећим условима: 
1) износ кредита: до РСД 1.200.000,00;
2) рок отплате: 60 месеци;
3) грејс период: 12 месеци;
4) каматна стопа: уз примену валутне клаузуле 2,5% годишње
5) средстава обезбеђења: 
· залога на опреми/возилу које је предмет финасирања или на другој постојећој опреми исте или веће вредности, 
· меница привредног субјекта,
· лична меница оснивача. У случају где има више оснивача, сви оснивачи морају да дају сопствене бланко менице, осим оних који имају испод 5% учешћа у власништву или су страна физичка или правна лица,
· уговорно јемство правних лица и предузетника;
· уговорно јемство физичког лица.
Клијент може понудити и друга средства обезбеђења у складу са Програмом Фонда.
[bookmark: _GoBack]Јавни позив је отворен до утрошка средстава, а најкасније до 04. септембра 2026. године.
На интернет странама Министарства: www.privreda.gov.rs и Фонда: www.fondzarazvoj.gov.rs, може се преузети потребна документација у којој су ближе дефинисани сви битни елементи и правила за учешће у овом програму.

